**Oponentský posudok na habilitačnú prácu**

Autor habilitačnej práce: **JUDr. Marian HORVÁTH, Ph.D.**

Téma habilitačnej práce: **VPLYV DIGITALIZÁCIE NA FORMOVANIE VYBRANÝCH INŠTITÚTOV OBČIANSKEHO PRÁVA SLOVENSKEJ REPUBLIKY**

Oponent habilitačnej práce: **doc. Mgr. Martin Daňko, PhD.**

**Hodnotenie výberu témy**

Autor habilitačnej práce si indikoval mimoriadne náročný cieľ, pri dosiahnutí ktorého v relevantnej miere zužitkoval svoje odborné poznatky a skúsenosti. Tému habilitačnej práce možno považovať za naozaj aktuálnu a zmysluplnú, avšak je potrebné si uvedomiť, že uvedená problematika je síce komplexným javom, ale natoľko novodobým, že autor pracoval s témou vo veľmi nepriaznivých podmienkach absentujúcej významnej gnozeologickej opory v domácom i zahraničnom publikačnom prostredí.

**Hodnotenie formálnych aspektov a štruktúry práce**

Pri hodnotení štruktúry práce je nevyhnutné vyzdvihnúť jej prehľadnosť. Nemožno v pozitívnom smere nespomenúť vyjadrovaciu schopnosť autora, vyváženosť obsahu jednotlivých kapitol, z čoho vychádza kvalitný prehľad základných doterajších poznatkov habilitanta a ich kritické zhodnotenie. Veľmi oceňujem, že habilitant vychádza zo základne dostupnej literatúry, ktorá sa k tejto problematike viaže, aj keď jeho informačné zdroje boli značne obmedzené.

Práca po formálnej stránke (štýl, jasnosť výpovede, schopnosť formulácie výsledkov, analýz atď.) spĺňa požiadavky kladené na tento druh prác. Taktiež oceňujem publikačnú aktivitu habilitanta z oblasti jej predmetného záujmu. Vo vzťahu k extenzívnym ukazovateľom vedecko výskumnej činnosti pre získanie vedecko-pedagogického titulu docent (stanovené VR), môžem konštatovať, že habilitant nielen splnil uvedené kritériá, ale ich aj v niektorých parametroch vysoko prekračuje a to nielen z kvantitatívneho hľadiska, ale aj z kvalitatívneho hľadiska.

**Hodnotenie teoretického spracovania práce**

Oceňujem, že teoretické východiská sú v habilitačnej práci spracované účelne z hľadiska témy a zamerania habilitačnej práce, predovšetkým pozitívne hodnotím prezentovaný sumár aktuálnych poznatkov. V jednotlivých kapitolách autor analyzuje známe východiská, čo indikuje skutočnosť, že habilitant zrejme vychádzal v značnej miere aj z vlastnej skúsenosti z profesionálnej kariéry, vlastných publikačných výstupov, no nepopierateľne aj z dôkladného naštudovania teoreticko-aplikačných špecifík. Syntéza uvedených skutočností vedie aj k zachyteniu smerovania ďalšieho vývoja témy v medzinárodnom a domácom kontexte. Hoc materiálne pramene práva v otázkach kyberpriestoru majú vždy „veľký náskok“ pred ich legislatívnym zachytením; aj keď predikovať právny vývoj skúmanej témy je častokrát len „vizionárstvom“ bez nároku na úspech, existuje nepopierateľná úloha právnej vedy, sa o vyššie uvedené činnosti pokúšať.

Ďalej je potrebné skonštatovať, že úroveň spracovania textu habilitačnej práce svedčí o kvalitnom zvládnutí teórie danej problematiky. Autor na základe analýzy textov, syntetizujúcimi postupmi a zovšeobecnením vyvodil aktuálne platné teoretické východiská súčasného stavu problematiky. Teoretické a metodologické východiská skúmania sú koncipované v takom obsahu a rozsahu, aby vytvárali dostatočný podklad k teoreticko-analytickému a k teoreticko-syntetizujúcemu skúmaniu danej problematiky.

**Celkové hodnotenie práce**

Poňatie celej problematiky, stanovenie vlastného prístupu, ako aj stanovenie cieľových aspektov, možno pokladať za úspešné v kontexte celkového spracovania habilitačnej práce. Autor na základe svojho vedeckého bádania v spojitosti s vlastnou profesijnou činnosťou prenikol do zložitej problematiky. Predmetné spracovanie práce sa tak môže stať podnetom na širšiu diskusiu v slovenskom právnom priestore, ako tomu bolo doteraz. Bude ešte nesmierne zaujímavé - na základe ďalších vedeckých činností habilitanta – sledovať ďalší vývoj predmetnej tematiky, tzn. vplyvu digitalizácie na formovanie inštitútov občianskeho práva (nielen v podmienkach) Slovenskej republiky.

**Záver**

**Habilitačnú prácu považujem za vyhovujúcu ako pre získanie vedecko-pedagogického titulu docent, tak aj pre ďalší rozvoj diskutovanej problematiky.**

Dávam námet do diskusie: Pokúste sa predikovať z pohľadu Vami skúmaných skutočností ďalší vývoj v otázkach dedičského práva, nakoľko musíme skromne podotknúť, že občianske právo Slovenskej republiky síce nevylučuje digitálny majetok z dedenia, ale proces zisťovania a prechodu majetku z poručiteľa na dediča nie je v Slovenskej republike dostatočne upravený.

Preto predloženú habilitačnú prácu **odporúčam** a **navrhujem udeliť titul docent v odbore habilitačného konania a inauguračného konania**: **Občianske právo.**

Bratislava 17.11.2022

doc. Mgr. Martin Daňko, PhD.